הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 174, 2018-05-29 12:30

רחל עזריה: אני שמחה לפתוח את הדיון בנושא יישום חוק הפיקוח על שירותים פיננסיים (שירותים פיננסיים מוסדרים), התשע"ו-2016.

רחל עזריה: אנחנו נדון בנושא אכיפה.

רחל עזריה: אני רק אעדכן, שבדיון הקודם אנחנו אמרנו שנגיש הצעת חוק כדי לפתור את העניין של הצו.

רחל עזריה: אין פה כמעט אף אחד מהדיון הקודם, אבל בסדר – עכשיו אני רואה, בסדר.

רחל עזריה: הגשנו את הצעת החוק, היא אושרה בוועדת שרים, תעבור בטרומית ביום רביעי.

רחל עזריה: אני מאוד מקווה שתוך שבועיים, שלושה נסגור את החוק.

רחל עזריה: בינתיים אנחנו עובדים על תקופת ביניים לייצר את הפתרון.

רחל עזריה: נעשתה פה עבודה משותפת מאוד משמעותית עם משרד האוצר ועם משרד המשפטים, ואני מאוד מעריכה את זה, ואני חושבת שזה היה יפה שכל נותני השירותים, אתם יכולים לדעת שאתם בידיים טובות, אנחנו עובדים כדי לוודא שהכול יסתדר.

רחל עזריה: טוב שהעליתם את הדגל והזכרתם שיש בעיה, והנושא הזה ממש ממש נמצא בידיים טובות בפתרון.

רחל עזריה: היום אנחנו נדון באחד הדברים שעלו בדיון הקודם, אחת הסיבות שמקשות מאוד על נותני שירותי מטבע או בכלל כל המסגרות החוץ בנקאיות זו העובדה שאנחנו יודעים, קראנו לזה תפוחים רקובים או איזה שהן בעיות שאנחנו יודעים שיש; בגלל שאנחנו יודעים שיש את הבעיות האלה, כל נושא הלבנת הון ובכלל גם רשות המסים, בעצם כולם הופכים להיות חשודים אפשריים.

רחל עזריה: אמרנו שהיינו רוצים לעשות הבחנה הרבה יותר ברורה בין הבעייתיים לבין מי שלא בעייתי, כדי שמי שלא בעייתי יוכל לקבל אור ירוק, כי זה חשוב לנו עבור הכלכלה הישראלית, שיהיו נותני שירותי מטבע ובכלל כל השירותים הפיננסיים החוץ בנקאיים.

רחל עזריה: זה מאוד חשוב לנו לכלכלה הישראלית, אבל בגלל שיש לנו קצת אבן ריחיים על צווארנו בעניין של מי שלא מתנהל כמו שצריך, אנחנו רוצים לייצר כמה שיותר הבחנה.

רחל עזריה: במקביל, פנתה אלי חברת הכנסת חנין זועבי במליאה וסיפרה שהנושא הזה מאוד בוער במגזר הערבי, ולכן אמרנו שאנחנו נקיים דיון ונשמע את הנושא, ונראה שהמטרה היא בעיניי להגדיר כמה שיותר הבחנות ולראות איך אנחנו מצליחים להיכנס בעובי הקורה ולפתור את זה, כי בעצם כולנו משלמים מחיר כבד על ההתנהלות היום – גם הציבור הישראלי, ותיכף נשמע על זה, במיוחד המגזר הערבי אבל לא רק, אבל גם נותני השירותים, כי בעצם כל מי שלא בסדר דבוק להם לגב.

רחל עזריה: המטרה תהיה גם לשמוע וגם לראות איך אנחנו מצליחים לייצר את ההבחנה ולפתור את הבעיות.

חנין זועבי: תודה, כבוד היושבת ראש.

חנין זועבי: הנושא הוא חשוב לוועדה, אבל הוא כפליים חשוב לחברה הערבית.

חנין זועבי: מהצד הזה הקשר בין נותני שירות פיננסיים, כפי שהוגדרו בחוק החדש לפני שנה, לבין התחום של הפשיעה וארגוני הפשע.

חנין זועבי: אנחנו כבר מעלים שנים את הנושא של רשלנות המשטרה במעקב אחרי ארגוני הפשע, שהם אחראים כמעט על 80% ממקרי הרצח בחברה הערבית, ומקרי הרצח בחברה הערבית הם 62% ממקרי הרצח הכללי בחברה, למרות שאנחנו מהווים 18% מהחברה.

חנין זועבי: כלומר, מקרי הרצח פי שלוש מאשר האחוז שלנו, המשקל שלנו בחברה, וזה כבר הוגדר כאסון הראשי.

חנין זועבי: יש לנו המון בעיות לטפל בהן – הפקעת אדמות, הריסת בתים.

רחל עזריה: לא, לא הפעם, לא עכשיו, עזבי.

רחל עזריה: זה נושא שצריך לטפל בו.

חנין זועבי: תגידי אבל, למרות זה יש לנו את הנושא החברתי, שאנחנו השקענו בו – מה להגיד לך, אנחנו כמעט ניסחנו תכנית עבודה למשטרה, מה המשטרה יכולה לעשות.

חנין זועבי: האמת, עכשיו אנחנו פה באים לדבר על קצת מהנושא שלא כל כך טיפלנו בו ולא דיברנו עליו, שהוא התשתית הכלכלית של ארגוני הפשע, ולמה התשתית הכלכלית היא כל כך חשובה?

חנין זועבי: בגלל הנתונים של המשטרה עצמה.

חנין זועבי: המשטרה עצמה אומרת שלפחות לכל ארגון פשע יש לפחות שני משרדי .

חנין זועבי: היא יודעת ומעריכה ש-95% - אני קראתי ולא האמנתי, ואת הדוח הזה אני העברתי לך – מהאקסצ'יינג'ים מבצעים פעילות בלתי חוקית.

רחל עזריה: את אומרת במגזר הערבי או בכלל?

חנין זועבי: לא, בכלל.

חנין זועבי: אני חושבת שהרבה יותר במגזר הערבי, בחברה הערבית זה הרבה יותר.

חנין זועבי: אני לא יודעת אם יש להם את הפילוח.

חנין זועבי: אני מניחה שיש להם את הפילוח הלאומי, אני מניחה שהם לא דיווחו על זה, לא מדווחים על זה.

חנין זועבי: אולי עכשיו את תיאלצי אותם לתת לנו את האינפורמציה, אבל הם אומרים: 95% מהאקסצ'יינג'ים מבצעים פעילות בלתי חוקית, אך רק כ-10% מהעבריינים נגדם הוגשו כתבי אישום בנושאים הקשורים בהלבנת הון, היה קשר עם הציינג'ים.

חנין זועבי: כלומר, יש עבריינים שקשורים עם הלבנת הון, ואנחנו יודעים שהקשר בחברה הערבית בין הלבנת הון לבין הבעלות של הצ'יינג'ים הוא קשר הדוק, חזק ביותר.

חנין זועבי: אבל לפי הדיווח של המשטרה, רק כ-10% מכתבי האישום הקשורים להלבנת הון גם כן קשורים למשרדי האקסצ'יינג'ים.

חנין זועבי: כלומר, כתבי האישום הקשורים לצ'יינג'ים הם אחוז קטן יחסית מהעבירות הפיננסיות.

חנין זועבי: הפער הזה הוא פער בלתי נתפס, למה רק 10%?

חנין זועבי: אם אתם אומרים בעצמכם, שלכל ארגון פשע יש לפחות שני משרדי צ'יינג'ים, זה אתם אומרים, אז למה רק 10% מכתבי האישום קשורים לצ'יינג'ים?

חנין זועבי: בלי הניתוח הזה, בלי הסטטיסטיקה הזאת, את יכולה לנתח שארגון הפשע שפועל בתחום של הלבנת הון, של דמי חסות, של הלוואות והימורים – ואנחנו לא מדברים על ההרס החברתי מהשוק השחור – אנחנו מדברים על ארגוני פשע, שזה נשק, מקרי רצח, אבל יש מאות משפחות, אלפי משפחות שנהרסות, בלי סטטיסטיקה, הן מחוץ לסטטיסטיקה.

חנין זועבי: ההרס החברתי הזה, אפילו אנחנו שמטפלים הרבה בתחום הזה של ארגוני פשע, אנחנו לא מדברים על השוק השחור, אבל זו גם אלימות, אלימות כבדה אנחנו יכולים להגיד.

חנין זועבי: אז הנה, יש למשטרה, אני העברתי לך דוח – אני לא יודעת אם יצא לך לראות אותו, כי זה יצא לפני שנה – שבו אנחנו מדגישים את הקשר הזה בין הפעילות הכלכלית לבין הדרך של המלחמה בארגוני הפשע.

חנין זועבי: יש לנו את הרושם, אנחנו הבענו את ההתרשמות שמבוססת על מעקב אחרי פעילות המשטרה, על אחוז מאוד קטן של פענוח, ועל העובדה שהמשטרה מתייחסת למקרי הרצח בין ארגוני הפשע כאילו זו תופעה של חיסול פנימי, והיא לא מתערבת, זה עניין של חיסול פנימי.

חנין זועבי: יש חיסול פנימי בין ארגוני הפשע, אולי על בסיס הפעילות הכלכלית, לא על בסיס פעילות כלכלית, אבל זה מן עדכון פעילות שהמשטרה לא רוצה להתערב בו, והיא אומרת לאנשים: זה חיסול פנימי.

חנין זועבי: היא אומרת לאנשים:

חנין זועבי: אנחנו את הקטע הזה מהשיח זה חיסול פנימי, אז תנו להם לחסל את עצמם.

חנין זועבי: אבל לא, חיסול פנימי זה דבר שמחזק את ארגוני הפשע.

חנין זועבי: חיסול חיצוני מחליש את ארגוני הפשע, כי חיסול פנימי הוא עוד חיזוק למעגל התנקמות והתרחבות.

רחל עזריה: אז בואי נכתוב את רשימת השאלות שאת רוצה לקבל להן תשובות.

חנין זועבי: זה הצד הראשון.

חנין זועבי: צד שני, לפני שנה חוקק חוק הפיקוח על שירותים פיננסיים, 2017.

חנין זועבי: אני לא ידעתי שאת מתכוונת להעלות את הנושא עכשיו, כי על סמך הבקשה שלי אליך הלכתי לוועדת הכלכלה, זו שמטפלת בעניין השירותים הפיננסיים.

חנין זועבי: ביקשתי גם דוח ממרכז המחקר והמידע, מה קרה בעקבות החוק החדש.

חנין זועבי: על פי החוק יוקם במשרד האוצר רגולטור חדש רב עוצמה, שהוא יפקח על הצ'יינג'ים.

חנין זועבי: היה ברצוני לשאול את מרכז המחקר והמידע.

רחל עזריה: אז בואי נעשה סדר.

רחל עזריה: קודם כל, את רוצה לדעת איפה המשטרה.

חנין זועבי: אני רק אסגור את המעגל, איפה המשטרה בצד הראשון.

חנין זועבי: בצד השני, איפה הרגולטור?

חנין זועבי: מה נעשה?

חנין זועבי: איך השפיע החוק הזה, שנכנס לתוקף ביוני 2017?

חנין זועבי: אני לא אקריא את רשימת השאלות, יש לי 10 שאלות שהפניתי למרכז המחקר והמידע.

חנין זועבי: אולי עוד חודש אני חושבת שאת תצטרכי לקבוע ישיבת מעקב, ואולי עד ישיבת המעקב את גם תפני למרכז המחקר והמידע לסיים את הדוח.

רחל עזריה: אנחנו שואלים פה שאלות ואת תקבלי תשובות, אז עזבי.

רחל עזריה: עזבי, בואי תשאלי עכשיו, כמה פקחים יש בכלל וכמה הם פועלים בחברה הערבית.

חנין זועבי: כמה פקחים יש בכלל?

חנין זועבי: כמה מהם פועלים בחברה הערבית?

חנין זועבי: בערים המעורבות?

חנין זועבי: בכמה תיקים מטפל כל פקח?

חנין זועבי: כמה שעות עבודה דרושות לביקורת מעמיקה של תיק?

רחל עזריה: יש פה שאלות מאוד מפורטות, אבל בסדר.

חנין זועבי: כמה ביקורים מבצע - - -

רחל עזריה: חנין עכשיו תעביר לכם את רשימת השאלות, תראו מה אתם יכולים לענות תוך כדי דיון ונמשיך משם.

איימן עודה: כבוד היושבת ראש, מכובדי, אני באתי לדיון, כי אני מאוד מאמין בכוח של השוק להתניע מהלכים.

איימן עודה: אני חושב שמה שיותר חשוב מהכסף ומהשוק זה חיי בני אדם.

איימן עודה: הבן-אדם הוא הערך העליון, אבל לצערי הרב לפעמים לא זה מה שמתניע אנשים.

איימן עודה: דווקא הכלכלה לפעמים מתניעה אנשים יותר מאובדן חיי בני אדם.

רחל עזריה: מתניעה תהליכים גם.

איימן עודה: אתמול נרצחה סמר חטיב, מספר 25 – אמרתי מספר, והיא בן אדם – מקרב האוכלוסייה הערבית.

איימן עודה: באזור יפו, לוד, רמלה נהרגו שישה אנשים מתחילת השנה.

איימן עודה: לצערי הרב, דווקא שם באזור הזה בולט רצח נשים.

איימן עודה: מה שעולה פה זה דבר מאוד חשוב, כי הפשיעה גורמת להפסד ניכר בכסף, אם זה העלמת מיסים, אם זה הלבנת הון, אם זה פרוטקשן, הברחת עסקים, כלומר חברה שיש בה פשיעה, אין ספק שזה גורם שפוגע קשות בכלכלה.

איימן עודה: היות האוכלוסייה הערבית חלק מהאוכלוסייה הכללית במדינה, אני חושב שדווקא מהמקום הכלכלי יש כל מיני קבוצות שיכולות לראות בזה פתח לטפל בנושא הזה.

איימן עודה: לכן אני רוצה לברך על הדיון החשוב.

איימן עודה: אני רוצה לברך גם את חברתי חנין זועבי, שאמרה דברים מלומדים כל כך חשובים.

איימן עודה: אני מבחינתי רוצה להישען דווקא על מה שהיא אמרה.

איימן עודה: תודה רבה.

עאידה תומא סלימאן: כבוד היושבת ראש, קודם כל תודה על זה שנענית לבקשתה של חברת הכנסת חנין זועבי לקיים את הדיון.

עאידה תומא סלימאן: אני חושבת שפה אנחנו מעלות – וחברת הכנסת שמה את היד – את אחד הקשרים המאוד נעלמים מהעין, כאילו עד עכשיו לא נכנסו לשיח של המאבק בפשיעה בתוך החברה הערבית.

עאידה תומא סלימאן: אני מתעקשת להוריד מהשיח שלנו אלימות, כי זה לא מה שמוגדר לפי הספר בנושא של אלימות חברתית.

עאידה תומא סלימאן: מה שקורה היום בחברה הערבית זאת פשיעה, ופשיעה מאורגנת.

רחל עזריה: את אומרת לא אלימות, אלא פשיעה.

עאידה תומא סלימאן: כן, לא אלימות, אלא פשיעה.

עאידה תומא סלימאן: רוב המקרים קשורים לפשע המאורגן ולקבוצות הפשע המאורגן.

עאידה תומא סלימאן: אנחנו מתחילים לגלות את זה בשנתיים האחרונות.

עאידה תומא סלימאן: אפילו היום מקרה הרצח – ואני כולי מזועזעת מאתמול בלילה, ממקרה הרצח – של סמר חטיב, חייבים להגיד שיש גם עוד אישה שנאבקת על החיים שלה, הורידו מטען מהאוטו של סמר חטיב לפני כמה ימים, שמו לה מטען מתחת לאוטו, כלומר היא היתה מטרה עוד לפני שבוע.

עאידה תומא סלימאן: היא התחננה למשטרת ישראל לקבל הגנה צמודה, כי היא ידעה שהיא מאוימת, ובכל זאת לא קיבלה, והיא נרצחה.

רחל עזריה: אני חושבת שיש פה פער, כאילו חושבים שזה הכול בתוך המשפחה.

עאידה תומא סלימאן: אני לא יודעת מה הסיפור שם, אבל אני יודעת דבר אחד, אם אדם מגיע למשטרת ישראל וקודם כל מפרקים מטען שהיה אמור להתפוצץ באוטו שלו, מה מסמן יותר מזה מסוכנות לחייה?

עאידה תומא סלימאן: מה יותר מזה?

עאידה תומא סלימאן: זה אלף-בית.

עאידה תומא סלימאן: זה לא למלא טופס ולבדוק רמת מסוכנות, כמו שיודעים לעשות במשטרה; זה ניסיון רצח מכוון, ובכל זאת היא לא קיבלה הגנה מסוימת וכן נרצחה.

עאידה תומא סלימאן: לשים מטען חבלה זאת לא אלימות חברתית, זאת כבר רמה של פשיעה, אנשים שיש להם נגישות גם לנשק.

עאידה תומא סלימאן: אבל הקשר הזה בין הסיבה שהפשיעה פורחת לבין העניין הכלכלי, אני חושבת שהוא קשר שצריכים לפצח אותו.

עאידה תומא סלימאן: אני עדיין זוכרת במלחמה שהיתה בזמנו בארצות הברית נגד האלכוהול, המכה שנתנה המשטרה זה לא בעניין האלכוהול, אלא בצד הכלכלי של הקבוצות האלה שעשו את זה מחוץ לחוק.

עאידה תומא סלימאן: כלומר, אם משטרת ישראל רוצה להכות בארגוני הפשע, עם רשות המיסים היא יכולה לגעת בנושא הזה ולתקוף מהזווית הזו.

עאידה תומא סלימאן: לכן אני בירכתי מההתחלה על הקשר הזה שנעשה, כי אם אין ראיות על רצח, אפשר לחפש את העניין הכלכלי.

עאידה תומא סלימאן: אני בטוחה שאדם נכנס לעולם הפשע כי הוא מרוויח מזה.

עאידה תומא סלימאן: אנחנו מדברים על פרוטקשן, אנחנו מדברים על הלבנת הון, אנחנו מדברים על שליטה בשוק המחזור.

עאידה תומא סלימאן: אני בטוחה שאתם יודעים את זה, שליטה בשוק המחזור, כלומר: מסעדות חייבות – הן לא צריכות לשלם כאילו כסף, הן רק צריכות לתת את כל הבקבוקים.

עאידה תומא סלימאן: אנחנו מדברים על שליטה בסולחות, אתם יודעים את זה?

עאידה תומא סלימאן: אני יודעת שמפקדי משטרה נכחו בסולחות, שהיו בהן ראשי משפחות פשיעה.

עאידה תומא סלימאן: אבל יודעים גם כן שעל סולחות כאלה מקבלים כסף, כלומר זה לא סולחה כמו שהכרנו פעם, זה דרך גזירת קופונים.

רחל עזריה: אבל אנחנו מדברים על נותני שירותים פיננסיים.

עאידה תומא סלימאן: אבל הכול קשור.

עאידה תומא סלימאן: הצ'יינג' הוא הדרך להמיר את הכסף של כל הפעילויות האחרות, ואותן משפחות שדובר שהן 95% מהצ'יינג'ים - - -

רחל עזריה: את אומרת בעצם שזה מה שמאפשר הרבה מהפעילות.

עאידה תומא סלימאן: אני מנסה להסביר איך זה הולך, ולמה צריך להלבין את ההון הזה – כי כל הפעילויות האחרות הן לא חוקיות, ואם רוצים באמת להשתלט על המצב הזה, גם מבחינת הון ואיך לסדר את העניין הכלכלי, זאת גם אחת הדרכים שאפשר להיכנס אליה.

עאידה תומא סלימאן: בגלל זה טענו כל הזמן שצריך תכנית כוללת ולא פעילות - - -

רחל עזריה: אנחנו הרבה יותר טובים בכנסת בפעילות מאשר תכנית כוללת.

רחל עזריה: חבר הכנסת יוסף ג'בארין.

יוסף ג'בארין: אולי אחר כך, אני אשמח לשמוע.

רחל עזריה: אז נשמע את הגופים.

רחל עזריה: נתחיל עם המשטרה.

לילך קמפר: קודם כל, כפי שכבר נאמר, אנחנו לא נערכנו להצגת נתונים קונקרטיים בקשר לדיון היום.

לילך קמפר: לא התבקשנו להציג היום נתונים, ולכן לא אוכל להתייחס להערות ולשאלות שהוצבו בפנינו היום.

לילך קמפר: כמובן נוכל להתייחס לזה בצורה מסודרת יותר, אם נידרש לכך.

חנין זועבי: אז למה באנו, אם אין נתונים?

רחל עזריה: אני מבקשת קודם כל לדעת מה כן אפשר, כי נאמרו פה דברים שאני מתארת לעצמי שהרבה מהם אתם יודעים.

רחל עזריה: גם אם אי אפשר לענות על כל השאלות, אני בטוחה שחלק מהדברים לא חדשים ולא זרים, ומאוד מאוד חשובים.

רחל עזריה: אני מזכירה שהם חשובים מהרבה מאוד כיוונים, זאת אומרת: יש פה התלכדות, לא יודעת אם אינטרסים או תפיסות, של הרבה אנשים מהרבה מקומות, שזה מאוד חשוב לנו להתקדם בתהליך הזה.

רחל עזריה: בואי נראה למה את כן יכולה להתייחס.

לילך קמפר: בעקבות חקיקת החוק החדש, נעשות פעולות להסדרת יחסי הגומלין בין המשטרה לבין כלל הרשויות, בעיקר הרגולטור, אבל גם רשויות האכיפה הנוספת.

לילך קמפר: בקשר לכך גם התקיים דיון, שבו נקבע מנגנון להעברת מידע בין המשטרה לבין הרגולטור והסדרת המנגנון וקביעת האנשים שמטפלים בנושא הזה.

לילך קמפר: במישור האכיפתי מתנהלות חקירות שקשורות לפרשיות, שבהן מעורבים נותני שירותים פיננסיים.

לילך קמפר: החקירות מתנהלות גם במחוזות השונים וגם ביחידות הארציות.

לילך קמפר: כדי להתמודד עם נושא מתן השירותים הפיננסיים והבעיות בהקשר לפעילות העבריינית, הוקם כוח משימה ייעודי לנושא, שאמור לטפל בפרשיות ברמת מורכבות גבוהה יותר.

רחל עזריה: כמה אנשים נמצאים בכוח המשימה?

לילך קמפר: אז אני אתן את רשות הדיבור למפקדת כוח המשימה.

רויטל חיים: אני מפקדת כוח המשימה.

רויטל חיים: כוח משימה זה בעצם מיני יחידה, שפועלת בתוך המשטרה, ביחד עם גופי אכיפה נוספים, זאת אומרת: המשטרה שזה אנחנו, מלווים עם נציגים מרשות המיסים, נציג ממע"מ ונציג ממס הכנסה.

רויטל חיים: יש לנו פרקליט מלווה.

רויטל חיים: יש לנו נציג מהרשות לאיסור הלבנת הון, ובגלל שנושא ההתעניינות שלי זה נש"פים, אני בקשרים קרובים למשרד האוצר ובעצם לרגולטור.

רויטל חיים: כוח המשימה מונה בגדול שמונה אנשי משטרה, קצינים.

רויטל חיים: כרגע אנחנו מגייסים אנשים.

רחל עזריה: אתם בעצם קמתם לאחרונה.

רויטל חיים: אנחנו קיימים ארבעה חודשים.

רויטל חיים: כוחות המשימה בכלל במשטרה, יש שמונה כוחות משימה.

רויטל חיים: כוח המשימה הספציפי על הצ'יינג'ים בארבעה חודשים.

רחל עזריה: אנחנו שומעים שיש התחלת עבודה בנושא.

רחל עזריה: מתי אתם מעריכים שנתחיל לראות את השינויים בשטח?

חנין זועבי: לפני התוצאות, מה תכנית הפעולה שלכם?

רחל עזריה: את צודקת, זו שאלה משלימה.

רחל עזריה: מתי אתם חושבים וגם מה תכנית העבודה?

רויטל חיים: אני לא יכולה לנקוב בזמנים.

רחל עזריה: מה את מעריכה?

רויטל חיים: אני מצטערת, אני לא יכולה להגיד.

רחל עזריה: זה חודשים?

רחל עזריה: שנים?

רויטל חיים: אנחנו מקיימים גם ישיבות בענייני עבודה, גם ישיבות לעניין ייעוד הכוח ואיך אנחנו הולכים לעבוד בשיתוף פעולה עם שאר גורמי האכיפה.

רויטל חיים: אני לא רוצה לנקוב במועד.

רחל עזריה: אוקי, אז מה היעד?

רחל עזריה: מה היעד ומה תכנית העבודה?

רויטל חיים: לגבי הגדרת הייעוד של כוח המשימה, הוא עדיין בתהליכים.

רויטל חיים: יש לנו דיון שנקבע בראשות ראש אח"ם במהלך חודש הבא, ושם עוד פעם ידונו בהגדרה הסופית של ייעוד כוח המשימה.

יוסף ג'בארין: אני אשאל את זה אחרת, מה הצורך שאבחנתם אותו?

יוסף ג'בארין: מה הצורך שאתם אמורים לענות עליו?

יוסף ג'בארין: אני מניח שיש סיבה.

רויטל חיים: המשטרה, יחד עם הרגולטורים וגורמי האכיפה הנוספים, הבחינו בקשר של מתן שירותים פיננסיים לפעילות פלילית עבריינית, קשר שהוא קיים.

רויטל חיים: אנחנו יודעים על נותני שירותים פיננסיים, שמעורבים בפעילות שמשמשת כתשתית להלבנת הון.

רויטל חיים: לעתים הפעילות כוללת גם גבייה אלימה, קשר לשוק האפור ועבירות נוספות.

רויטל חיים: לאור תמונת המצב שקיימת כיום במשטרה וגם אל מול הגורמים הנוספים, יש צורך במתן מענה, ולכן כוח המשימה הזה הוקם.

יוסף ג'בארין: זה כולל גם סחר בנשק?

רויטל חיים: אני מעדיפה שלא להגיב.

רויטל חיים: יש סדרי עדיפויות.

חנין זועבי: הטענה שלנו היא שאין רצון של המשטרה לטפל בארגוני הפשיעה בחברה הערבית.

חנין זועבי: למה אין רצון?

חנין זועבי: כי אין תכנית.

חנין זועבי: למה אין תכנית?

חנין זועבי: כי שמעת עכשיו שאין תכנית.

חנין זועבי: באף מילה מהניתוח שלהם ומההצגה שלהם הם לא אמרו שרוב הפעילות הכלכלית הקשורה בפשע מתרחשת דווקא בחברה הערבית.

חנין זועבי: אין להם הנחת עבודה כזאת, אז אם אין הנחת עבודה כזאת – אין להם מיפוי, יש לכם מיפוי?

חנין זועבי: יש לכם הנחת עבודה איפה צריכים להתמקד?

רחל עזריה: אנחנו ניתן לדיון הזה זמן, ואנחנו נקבל תשובות, אני מבטיחה.

רויטל חיים: אנחנו לא התבקשנו להתמקד במגזר הערבי, ולכן - - -

רחל עזריה: את מביאה את הנתונים הכלליים.

חנין זועבי: מה זאת אומרת התבקשת?

חנין זועבי: זו המציאות שאנחנו חיים בה, מי צריך לבקש ממך?

חנין זועבי: את המשטרה, את צריכה להגיד ש-90% ממקרי הרצח, מהפשיעה הכלכלית קשורים לחברה הערבית.

חנין זועבי: אני צריכה להגיד לך?

חנין זועבי: מי צריך להגיד לך: תתמקדי בפשיעה הערבית, בצ'יינג'ים בחברה הערבית?

חנין זועבי: מי צריך להגיד לך בדיוק?

רחל עזריה: מצד שני, אם צ'יינג'ים קשורים לארגוני פשיעה, אני אשמח שזה יטופל בכל החברה הישראלית.

חנין זועבי: אבל המשקל - - -

רחל עזריה: אתם יודעים לענות עכשיו?

רחל עזריה: אתם רוצים לענות לדיון הבא?

רחל עזריה: אז נעשה את זה בדיון הבא.

חנין זועבי: לכן אנחנו כחברי כנסת רוצים להשפיע על תכנית העבודה שלהם, לא רק לשמוע מה הם מתכוונים.

רחל עזריה: חברת הכנסת חנין זועבי, ברוכה הבאה לוועדת הרפורמות.

רחל עזריה: החוק עבר לפני שנתיים, אנחנו לא מוותרים.

רחל עזריה: הנושאים האלה יידונו עד שהם ייפתרו, בסדר?

רחל עזריה: לאט-לאט, אנחנו נטפל.

רחל עזריה: הם לא ידעו על זה, אז הם יבואו בפעם הבאה עם הנתונים.

רחל עזריה: אני בטוחה שהם יביאו את הנתונים.

חנין זועבי: ואם יש להם תכנית מיוחדת לחברה הערבית.

רחל עזריה: נשמע גם על תכנית, ואם צריך לקיים גם מפגשים לא במסגרת הוועדה שיהיו בדלתיים סגורות, נעשה גם את זה.

רחל עזריה: נעשה מה שצריך כדי להתקדם, בסדר?

צבי קסמן: אני מרשות המיסים.

צבי קסמן: אני רוצה לחזור קצת לעולם המשטרתי.

צבי קסמן: אני הייתי האינטגרטור של הטיפול בנושא הזה ב-2017, מאחר שהרגולציה חנתה אצלנו ברשות המיסים, זאת אומרת שאנחנו ניהלנו את היחידה.

צבי קסמן: צריך להבין שלא רק כוח המשימה מתעסק עם נש"מים, יש כוחות משימה נוספים שמתעסקים עם מלביני הון, וכל יחידה משטרתית מרחבית משתמשת בשירותי רשות המיסים.

צבי קסמן: באותה תקופה, כשאנחנו היינו הרגולטור, משתמשת במבקרים של הנש"מים כדי להגיע לנש"מים ולבצע בהם חקירות.

צבי קסמן: זאת אומרת שכמות החקירות שמתבצעות בנש"מים היא הרבה יותר רחבה על ידי המשטרה פלוס רשות המיסים.

צבי קסמן: כל בקשה של כל ימ"ר להגיע לנש"מ, היתה מלווה בכוח של – היום הוא נמצא ברשות שוק ההון, וחשוב שנשמע אותם כמובן, אבל אז זה היה אצלנו והצטרפו אנשים שלנו למשימה, לאו דווקא מכוחות המשימה, אלא מכל היחידות המרחביות בארץ.

חנין זועבי: אפשר שתבהיר לנו איך אתה קשור בדיוק לזה.

רחל עזריה: וגם אם אחר כך תוכל לספר מה עשיתם עד עכשיו.

צבי קסמן: בערך בסוף 2015, תחילת 2016 נולד הרעיון שבו בתקופת ביניים רשות המיסים טיכסה עצה יחד עם משרד האוצר, איך לחזק את הטיפול בנש"מים בכל הארץ.

צבי קסמן: גם אני לא התכוננתי למגזר הערבי הספציפי, אני מדבר על כל הארץ.

צבי קסמן: בכל הארץ היתה לנו בעיה בנושא הזה.

חנין זועבי: זה משפט לא נכון שלא התכוננתם.

חנין זועבי: אתם לא הייתם צריכים להתכונן, זה הצורך של השטח.

חנין זועבי: זה מצביע על משהו, לא התכוננו.

רחל עזריה: אבל עזבי, אנחנו עכשיו פועלים כדי לקבל תשובות.

רחל עזריה: חכי, נקבל תשובות ואז נבין מה השלב הבא.

חנין זועבי: זה מעיד על אי-הרגישות לצורך ולאסון שאנחנו חיים בו.

רחל עזריה: אנחנו בדיון הזה בשביל זה.

רחל עזריה: עזבי, בואי נסתכל קדימה, זה חשוב כי ככה נוכל להגיע לתוצאות.

צבי קסמן: אם אני אתמצת, ב-2016 הבינה מדינת ישראל שכל נושא הנש"מים לא מטופל כראוי בכל הארץ, אוקי?

צבי קסמן: אני מדבר כמו שאני מבין את הדברים, ולכן התנדבה רשות המיסים לטפל בנש"מים בתקופת הביניים, עד שיחול החוק ועד שיקום הרגולטור החדש במקום אותם שישה מפקחים שרשות המיסים קיבלה מאגף שוק ההון דאז, היום הוא רשות שוק ההון.

צבי קסמן: באחד בינואר 2018, לאחר שחוקק החוק ולאחר שבחוק הותוותה גם המדיניות מתי היחידה הזאת חוזרת – הפעם רשות שוק ההון, באחד בינואר 2018 היחידה עזבה את רשות המיסים ויש לה נציג פה שידבר בהמשך, ועברה לרשות שוק ההון.

חנין זועבי: זאת אומרת, זה לפי החוק.

רחל עזריה: כן, התחילו לטפל בנושא הזה ואנחנו בעצם נמצאים בתוך התקופה של הטיפול, שאני מבינה שעוד לא רואים אותה בשטח.

צבי קסמן: בתקופה של 2017, כשהיחידה היתה תחת אחריותנו, בוצעו 700 ביקורות בזק על ידי יחידות רשות המסים, שקיבלו אסמכתה חוקית להיות בשני כובעים, גם בכובע מיסים וגם בכובע רגולטור.

צבי קסמן: יחד עם ה-700 האלה בוצעו עוד כ-20 ביקורות עומק בכל הארץ של היחידה עצמה, והביקורות האלה הולידו הרבה נתונים על הרבה עבריינים.

צבי קסמן: בתוך הנש"מים הרשומים יש גם נש"מים לא רשומים, שמשתמשים בנש"מים הרשומים כמעטפת כלכלית, כי הם לא יכולים לפתוח חשבון בנק, והנש"מים הרשומים פתחו חשבון בנק.

רחל עזריה: מה קרה עם ה-700 האלה?

צבי קסמן: מיפינו את כל העניין הזה.

צבי קסמן: בגדול, אם אני מסתכל על התוצאה המידית, ואני ביקשתי את הנתון מהרשות לאיסור הלבנת הון, הנתונים הכלליים היו שב-2017 כמות הדיווחים הרגילים של הנש"מים עלתה במעל ל-12% וכמות הדיווחים הבלתי רגילים, שזה יותר חשוב, עלתה במעל 50%.

צבי קסמן: זאת אומרת שאנחנו רואים שהיה משקל ל-700 ביקורות האלה ב-2017, משקל שניתן למדוד אותו בצורה מובהקת.

רחל עזריה: כמה צווים מנהליים להגבלת שימוש במקום לשם מניעת עבירות מס נתתם?

רחל עזריה: כמה צווים שיפוטיים?

רחל עזריה: כמה צו מנהלי להגבלת שימוש במקום בשל עיסוק בלא רישיון?

רחל עזריה: אני פשוט עוברת על החוק.

רחל עזריה: ניתנו לכם הרבה מאוד סמכויות, כמובן כתבי אישום.

רחל עזריה: ניתנו לכם המון כלים.

צבי קסמן: אני לא הגעתי עם הנתונים המדויקים.

רחל עזריה: אתה יודע לומר הערכה?

צבי קסמן: אני יכול לבוא ולומר, שאפשר להביא לכם את כל הנתונים בצורה מסודרת.

רחל עזריה: כן, אוקי, אנחנו נשמח.

צבי קסמן: אנחנו נצטרך לשבת ולא לזרוק מהפה משהו שהוא לא מדויק.

צבי קסמן: אנחנו ניתן לכם כל נתון שתבקשו.

רחל עזריה: אתה יכול לומר שהדברים השתנו מאז?

צבי קסמן: אני רשמתי לעצמי סדרת דברים, אז בואו רגע ניצמד לזה.

צבי קסמן: עשרות ביקורות עומק שנעשו ב-2017 נמשכות גם היום, מאחר והתוצרים דורשים מה שנקרא עבודה במסות, ואנחנו עובדים עליהם בשיטת הסלמי.

צבי קסמן: חקירת לקוחות לאיתור נש"מים לא רשומים נעשית אגב - - -

חנין זועבי: אפשר לענות אם יש כמה מהם שקשורים בארגוני פשע, האם יש חשד בזה?

צבי קסמן: אני בטוח שיש גם כמה שקשורים למגזר הערבי, אבל אני לא - - -

חנין זועבי: ארגוני פשע בחברה הערבית.

צבי קסמן: בחברה הערבית, אנחנו מבינים מה המיקוד שלך.

חנין זועבי: זה המיקוד של הדיון שלכם, לא שלי.

צבי קסמן: אני לא ידעתי שזה המיקוד של הדיון, אני חשבתי שאנחנו באים לתת נתוני אכיפה כלליים, ולאו דווקא של המגזר הערבי.

צבי קסמן: אבל אם את רוצה שנפלה את המגזר הערבי במקרה הזה לטובה ונטפל רק בו, אני מבין את המסר, אבל הבעיה קיימת בכל הארץ ולאו דווקא במגזר הערבי.

צבי קסמן: יש עוד מגזרים בעייתיים, אנחנו מנסים לטפל בכולם בצורה שוויונית.

צבי קסמן: את רוצה לשנות את השוויון?

צבי קסמן: הבנתי, אני אעביר את המסר לממוני.

רחל עזריה: לא צריך עכשיו ציניות, זה לא מתאים.

רחל עזריה: אתה יודע, אומרים שחברי הכנסת הערבים לא מתעסקים במגזר הערבי, אז הנה יש פה לגמרי משהו מאוד מאוד ברור, מובהק, שהוא גם חשוב לכולם.

צבי קסמן: אני אסביר, שזה לא יובן לא נכון.

צבי קסמן: בכל תחנת מע"מ יש אותה כמות אנשים ביחס לכמות העוסקים.

צבי קסמן: אין לנו כמות אנשים יותר גדולה במגזרים כאלה או אחרים, זאת אומרת:

צבי קסמן: אנחנו יודעים להגיד שבתחנות מסוימות שיושבות באזור מגזר צריך אולי יותר אנשים כדי לטפל גם במגזר הערבי בצורה יותר אינטנסיבית, כי אולי אנחנו נעזור בפשיעה באותו מקום.

צבי קסמן: אני מדבר ממקום טוב, לא ציני.

צבי קסמן: אין לנו את החלוקה הזאת.

צבי קסמן: לכן אני אומר שאני אעלה את זה לממונים מעלי.

צבי קסמן: אולי צריך לשנות את סדרי העדיפות.

חנין זועבי: כן, תעביר את המסר שלנו, שהמציאות מחייבת השקעה מיוחדת בחברה הערבית, זה מוזר שאנחנו צריכים להגיד את זה.

חנין זועבי: זה מוזר.

יוסף ג'בארין: צבי, אין כאן בקשה מרשות המיסים להתרכז בהגברת האכיפה סתם בחברה הערבית, אתה לא שומע את זה מאתנו.

יוסף ג'בארין: הנתונים אומרים שהפשיעה בחברה הערבית בשנים האחרונות הלכה והתרחבה, והיום היא נחשבת אולי לסוגיה המרכזית שמעסיקה את הציבור הערבי, ואני לא מגזים.

יוסף ג'בארין: הסקר האחרון בקרב האוכלוסייה הערבית הראה, שנושא האלימות הפנימית בחברה הערבית נהיה הרצון הראשון בסולם העדיפויות של הציבור הערבי, יותר מהסוגיה הפלסטינית ויותר מסוגיית השוויון.

יוסף ג'בארין: זה אומר שיש כאן נושא שכואב לציבור.

יוסף ג'בארין: האלימות הפנימית מתקשרת גם לארגוני פשיעה, גם בנושא של פרוטקשן, גם בנושא של הטלת אימה על בעלי עסקים, וגם בנושא של סחר בנשק.

רחל עזריה: מה שחשוב לומר שהכול מתנקז בסוף לצ'יינג'ים.

ירון סופר: מאיפה באים עם היציאה הזו?

ירון סופר: אין שום הוכחה לדבר הזה.

ירון סופר: שום הוכחה.

רחל עזריה: זו הטענה.

ירון סופר: הטענה הזו חסרת בסיס, הם לא הביאו שום נתון אי פעם ובאים לפה וסתם מדברים.

עאידה תומא סלימאן: זה לא אומר שכל מי שעוסק בצ'יינג'ים מעורב.

ירון סופר: באמת?

ירון סופר: מאיפה את יודעת את זה?

ירון סופר: הם באים בלי כלום, אין להם שום נתון, שום בסיס וראיה, כלום, הם באים להשמיץ.

רחל עזריה: חברים, אני מבקשת שקט.

עאידה תומא סלימאן: אני אמרתי בצורה הכי ברורה, זה לא אומר שכל מי שעוסק בצ'יינג'ים מעורב בפעילות כזו, אבל מי שכן מעורב בפשיעה, הרבה פעמים וברוב המקרים משתמש בצ'יינג'ים כדי "לכסות".

קריאה: תעודדו את האוכלוסייה שלכם לדווח על זה למשטרה, במקום להגיד את זה פה.

חנין זועבי: אתה בא להטיף לנו מוסר עכשיו?

חנין זועבי: אתה באת להגיד לנו מה לעשות, סליחה?

חנין זועבי: כנראה אתה לא יודע מה אתה עושה פה.

קריאה: אני יודע המון.

חנין זועבי: לא, אתה לא יודע מה אתה עושה פה, מלבד לדבר.

חנין זועבי: אתה ממש חצוף.

רחל עזריה: עברת פריימריז?

קריאה: לא, בחיים לא.

רחל עזריה: לא.

רחל עזריה: אתה עשית קמפיין?

רחל עזריה: לא.

רחל עזריה: נבחרת לכנסת?

רחל עזריה: לא.

רחל עזריה: על פי הכללים, הערות ביניים זה רק של חברי כנסת.

רחל עזריה: אני מזכירה שוב מה שאמרתי בתחילת הדיון, יש לכולנו פה אותו אינטרס.

רחל עזריה: לכולנו יש אותו אינטרס –ההסדרה הזאת והעבודה של המשטרה ושל רשות המיסים בסופו של דבר יועילו.

רחל עזריה: אנחנו יודעים את זה וגם דיברנו על זה במפגשים בינינו.

רחל עזריה: יש לנו האינטרס לעשות את ההבחנה בין התפוחים הבעייתיים לבין שאר הסל, והדרך לעשות את זה היא דרך המשטרה ודרך רשות המיסים.

חנין זועבי: הכותרת היא לא צ'יינג'ים, הכותרת היא ארגוני פשיעה.

קריאה: זה נעשה כבר שנים, גברתי.

רחל עזריה: קודם כל, זה פשוט לא נכון, כי בדיון הקודם, כשאני שאלתי - - -

קריאה: - - -

רחל עזריה: כל דיון זה חוזר על עצמו.

רחל עזריה: חברים, יש פה כללי התנהלות.

רחל עזריה: אנחנו חוזרים לאותו דבר, יש פה כללי התנהלות.

צבי קסמן: משפט לסיום, צריך להבין שלא כל נש"מ, גם אם הוא עובד עם ארגון פשיעה, אוטומטית צריך להוציא כתב אישום כנגדו.

צבי קסמן: לעתים הוא עובד עם ארגון פשיעה, אבל הוא מדווח כחוק, הוא פועל כחוק, והוא אפילו מתריע כחוק על החשדות האלה.

צבי קסמן: זאת אומרת, לא כל נש"מ – צריך לצלוב אותו, כי הוא עובד עם ארגון פשיעה.

צבי קסמן: צריך לבחון את זה יותר לעומק.

רחל עזריה: בדיוק, זה התפקיד שלכם.

צבי קסמן: הכמות שציינת, 10% מכתבי האישום על נש"מים, יכולה להיות מדויקת, אבל לא נכונה בקונספט הגדול, זאת אומרת: יכול להיות שהם משתפים פעולה ומוסרים את כל המידע הזה בצורה מסודרת ונכון שאצלם נעשית ההלבנה, אבל אנחנו אמורים לדעת על זה ובאותו רגע הם מילאו את חובתם.

צבי קסמן: אם המיקוד הוא ארגוני פשיעה, צריך להבין שמשטרת ישראל, יחד עם רשות המיסים, ממוקדת בכל ארגון וארגון פשיעה כיעד בפני עצמו.

צבי קסמן: העובדה שנש"מים משמשים כקרקע לביצוע העבירות הכלכליות ברורה גם לנו.

צבי קסמן: אנחנו באותם עשרות נש"מים שהיינו קיבלנו אינפורמציה על לקוחות, ואנחנו מוודאים שהלקוחות שלהם הם לקוחות בשני מישורים: במישור שלנו, משלמים מיסים כחוק, ואם הם משלמים מיסים כחוק, הם אפילו לא שומעים מאתנו, ואם לא משלמים מיסים כחוק ומתלבשים על זה גם עבירות של עולם הפשיעה, אנחנו מערבים את המשטרה ואנחנו עובדים על זה, ואנחנו עובדים על זה לאט יותר ממה שאתם אולי מצפים, אבל בהחלט עובדים על הרשימה הזו.

צבי קסמן: דרך אגב, ברשימה הזו כולם שווים, זאת אומרת: אני אטפל בכולם, בלי קשר לנגזר שלהם, כי כולם מעניינים אותי כרשות מיסים.

עבד חסדייה: אני אנסה לתת קצת רקע על הפעילות של הרשות, ואחר כך אני אנסה להתייחס לכמה שאלות שעלו פה – לא לכולן, חלקן גם לא רלוונטיות לפעילות של השרות, אבל אני אנסה בכל מקרה להתייחס לחלק מהשאלות שהועלו על ידי חברת הכנסת.

עבד חסדייה: קודם כל, אנחנו רגולטור.

עבד חסדייה: הרגולטור מבחינה זו צריך לזכור, שאנחנו עוסקים בפיקוח וברגולציה בהיבטים הפיננסיים של שוק של נותני שירותים פיננסיים, שכוללים בין היתר את נותני שירותי המטבע.

עבד חסדייה: הרגולטור אכן קם החל מהאחד ביוני 2017, וזה בעצם חלק מההמלצות של ועדת המשנה ליועץ המשפטי לממשלה אבי ליכט כצורך – אל"ף, כמו שציינו פה, לטפל בחלק מהפעילות העבריינית שקיימת בחלק מהשוק הזה מצד אחד; מצד שני, לייצר בסופו של דבר תחרות על ידי מתן לגיטימציה לשוק הזה אל מול נותני השירותים הפיננסיים האחרים, כמו המערכת הבנקאית וכו'.

עבד חסדייה: החל מהאחד ביוני באמת התחלנו לפעול בתחום הזה.

עבד חסדייה: כפי שציינו קודם, החל מהאחד בינואר 2018 קיבלנו בחזרה את מחלקת הביקורת שהיתה ברשות המיסים.

עבד חסדייה: היא היתה בעבר באגף שוק ההון.

עבד חסדייה: חזרו אלינו שני עובדים שעסקו בתחום של אכיפה וביקורת ועוד שלושה עובדים שעסקו בתחום של הרשות.

עבד חסדייה: לשני העובדים האלה צורף עוד עובד קיים מתוך הרשות, והחל מתחילת השנה ביצענו 16 ביקורות כשהיינו אצל נש"מים.

עבד חסדייה: הביקורת הזאת נגעה בעיקר בהיבטים שקשורים להלבנת הון.

עבד חסדייה: בנוסף לזה, אנחנו מבצעים ביקורות עומק בעוד תשעה נש"מים, על בסיס מידע שקיבלנו גם מביקורות שבוצעו בעבר ברשות המיסים.

עבד חסדייה: אנחנו פרסמנו שאלון ל-180 נש"מים.

עבד חסדייה: אנחנו בימים אלה מנתחים את השאלון הזה, השאלון אמור גם להוות איזשהו אינדיקטור להמשך פעילות אכיפה של הרשות, ואנחנו פועלים יחד עם הרשות לאיסור הלבנת הון במחלקת רישוי בתוך הרשות לבוא לבחון את פעולתם של נותני שירותי המטבע שפועלים היום בשוק בלא שקיבלו מהרשות רישיון או אישור המשך עיסוק.

עבד חסדייה: זה לגבי פעילות הביקורת שנעשתה עד עכשיו.

עבד חסדייה: בנוסף לזה, אני אציין שבמסגרת הקמת רשות שוק ההון וגם תחילת הפיקוח על השירותים הפיננסיים המוסדרים, הרשות בסיכום תקציבי עם אגף תקציבים קיבלה כ-41 תקנים לצורך הרחבת הפעילות שלה בתחומים האלה.

עבד חסדייה: אני לא יכול להגיד שעד היום קיבלנו את התקנים האלה בפועל.

עבד חסדייה: יש סיכום תקציבי.

עבד חסדייה: רק החודש התחלנו לקלוט חלק מהתקנים האלה, ולכן מה שהיינו צריכים לעשות עד עכשיו זה בעצם לעבות את הפעילות שקיימת, או שהתחילה להיות ברשות, לגבי הנושאים האלה על ידי עובדים קיימים.

עבד חסדייה: היינו צריכים בין היתר לאלתר, אבל בעיקרון אנחנו עכשיו בתהליך מכרזי, שאמורים לקלוט עובדים ובין היתר לעבות גם את פעילות האכיפה.

עבד חסדייה: זה לגבי הפעילות שלנו.

עבד חסדייה: אני חוזר ואומר, שהפעילות נוגעת בעיקר להיבטים של הלבנת הון ולהיבטים שיהיו קשורים ברגולציה פיננסית, ככל שזו תיקבע על ידי הרגולטור החדש.

עבד חסדייה: אני חייב להגיד גם, שבין היתר חלק מהתוצרים של פעילות האכיפה יכולים להיות או הטלת עיצומים כספיים על נותני שירותי מטבע אגב פעילות ביקורת שנעשתה, או במקרים מסוימים גם ביטול הרישיון או הרישום שיש לאותו נותן שירותי מטבע.

עבד חסדייה: לגבי השאלות שנשאלנו פה, אני שוב אתייחס למה שהספקתי ולמה שרלוונטי אלינו, לגבי כמה פקחים יש בכלל וכמה מהם פועלים בחברה הערבית ובערים המעורבות – אמרתי שאנחנו קיבלנו בחזרה מרשות המיסים שני עובדים.

חנין זועבי: שניים מתוך מה?

חנין זועבי: מה כלל העובדים?

עבד חסדייה: יש היום בכלל רשות שוק ההון כ-150 עובדים.

עבד חסדייה: אמרתי שקיבלנו בחזרה שני עובדים, שעסקו בנושא של אכיפה וביקורת בתחום הלבנת הון.

עבד חסדייה: הם היו עוד באגף שוק ההון, כמו שציינו קודם, ועל בסיס סיכום עם משרד האוצר, הם עברו במאי 2016 לרשות המיסים, וחזרו אלינו בחזרה שני עובדים.

עבד חסדייה: עיבינו את זה בעובד אכיפה, שהיה קיים אצלנו בתוך הרשות, שעסק בתחומים אחרים בגלל שלא הצלחנו בינתיים לקלוט את כוח האדם החדש.

עבד חסדייה: ציינתי קודם שאנחנו אמורים לקלוט עוד 41 תקנים חדשים, שלא קלטנו אותם עד עכשיו, אבל יש לנו כבר סיכום תקציבי.

עבד חסדייה: אנחנו גם פועלים עם משרדי רואי חשבון חיצוניים.

עבד חסדייה: יש לנו פעילות מיקור, שעוזרת כמובן לפעילות הביקורת.

עבד חסדייה: אז יש לנו כרגע שלושה עובדים.

עבד חסדייה: בנוסף לזה, יש שלושה סטודנטים שמהווים עזר, אבל עיקר הפעילות כמובן נעשית על ידי העובדים עצמם.

עבד חסדייה: כמה מהם פועלים בחברה הערבית, בערים המעורבות?

עבד חסדייה: אני מצטרף לחבריי, שאנחנו לא צובעים את העובדים על בסיס מגזרי, אלא על בסיס סיכונים.

עבד חסדייה: אם הסיכון הזה רלוונטי יותר במגזר כזה או אחר, או אצל נותן שירותים פיננסיים כזה או אחר, שם פעילות הביקורת תיעשה, וזה לא קשור אם הוא ערבי או יהודי, זה לא פרמטר.

עבד חסדייה: הפרמטר קשור יותר לכמה סיכון יש בהיבטי הלבנת הון אצל נותן שירותי מטבע.

חנין זועבי: לפי ההיגיון הזה, לפי המיפוי שלו, האם יש הערכת סיכון יותר בחברה הערבית?

עבד חסדייה: בחלק מהביקורות שנעשו בעבר על ידי האגף וגם על ידי רשות המיסים, נעשתה פעילות ביקורת גם בנותני שירותי מטבע בחברה הערבית.

עבד חסדייה: גם בשנת 2015 היו לנו שישה נותני שירותי מטבע מהחברה הערבית, 2016 היו לנו שלושה, ב-2017 היו לנו שניים.

עבד חסדייה: אני יכול להגיד שגם על בסיס האינדיקציות שאנחנו מקבלים לחשדות לאי-ציות בכל מה שקשור להלבנת הון יש גם כאלה שהם מהחברה הערבית, ואנחנו מגיעים לשם שוב, ללא שום קשר אם זאת החברה הערבית או לא.

עבד חסדייה: ברגע שיש לנו חשד לאי-ציות בכל מה שקשור לפעילות - - -

רחל עזריה: אני מבינה שמראש אין הגדרה, אבל - - -

עבד חסדייה: שוב, אני לא צובע עובד.

רחל עזריה: זה לא עניין של צביעת עובד, אבל אתה יודע לומר יחסיות, הערכה, יש לך איזושהי התייחסות?

רחל עזריה: זה הכול אותו דבר בכלל המגזרים?

עבד חסדייה: כן.

עבד חסדייה: בכמה תיקים מטפל כל פקח?

עבד חסדייה: ביצענו כ-25 ביקורות בממוצע בשנה.

עבד חסדייה: המספר הזה צפוי לגדול, עם גידול היקף כוח האדם של הרשות, כפי שציינתי קודם.

עבד חסדייה: כמה זמן שעות עבודה דרושות לביקורת מעמיקה?

עבד חסדייה: אנחנו מגיעים לנותן שירותי המטבע, נותן השירותים הפיננסיים, כהגדרתו החדשה, למקום העבודה.

עבד חסדייה: אנחנו מבצעים בין היתר תשאול, לוקחים נתונים, פעילות הביקורת עצמה לוקחת בין שלושה עד שישה חודשים עד שאנחנו בסופו של דבר משלימים דוח, מפרסמים לקבלת התייחסות, ובהתאם מחליטים אם להטיל או לא להטיל עיצום כספי, אם לשלול או לא לשלול רישיון.

עבד חסדייה: האם עומדים לרשות הפקחים רואי חשבון?

עבד חסדייה: כפי שציינתי, יש לנו משרדי רואי חשבון שמלווים אותנו היום.

עבד חסדייה: אנחנו גם בעיצומה של התקשרות תקציב של שני מיליון שקלים לפעילות ביקורת חדשה שתבוצע בין היתר בעזרת משרדי רואי חשבון חיצוניים.

עבד חסדייה: כמה ביקורים בחודש?

עבד חסדייה: אמרתי שיש לנו 25.

חנין זועבי: אל תחזור על אותן תשובות, יש עוד שאלות שלא התייחסת אליהן, אם יש לך תשובות.

עבד חסדייה: בכמה מקרים פועל הפקח בשיתוף פעולה עם המשטרה?

עבד חסדייה: בחלק מהמקרים אנחנו פועלים בצוות חקירה משותף, בעיקר כאשר יש חשד לפעילות פלילית.

עבד חסדייה: זה מצטרף כמובן לחשד להכרת ההוראות שנוגעות לאיסור הלבנת הון.

עבד חסדייה: בכמה מהמקרים פעל הפקח על פי חשד קונקרטי, ובכמה מהמקרים על פי - - -

חנין זועבי: אני אסתפק בזה.

יואב גפני: אני אחראי בין השאר על מערך הרישוי, שזה החלק המשלים של מה שעכשיו דובר עליו, כלומר החלק של האכיפה, ופה אנחנו גם עושים עבודה מאוד משמעותית לעולם הזה של הנש"מים, שאני חושב שהיא רלוונטית מאוד.

יואב גפני: אני רוצה לחזור על איזושהי נקודה, שעבד ציין אותה בתחילת הדברים – אני לא יודע כמה היא הופנמה, אבל מבחינתנו לפחות כרשות רגולטורית פיננסית, היא קריטית.

יואב גפני: בעצם התכליות של החקיקה והתכליות לפיהן אנחנו פועלים בכל העולם החדש הזה של רגולציה פיננסית – שנכנס לתוקפו כפי שעבד אמר ביוני 2017, וביתר שאת ייכנס בימים הקרובים, כאשר יחול גם על מה שנקרא נכס פיננסי או הנש"מים של החלפות המטבע וכו' – זה בעצם שתי משימות מרכזיות, שכל אחת עומדת בפני עצמה, ואף על פי כן השתיים גם תלויות זו בזו.

יואב גפני: משימה אחת זו משימה לפתח את השוק הזה, ליצור בו תחרות, להפוך אותו ללגיטימי, להסדיר אותו, לייצר תנאים, כפי שיש בתחומים מקבילים.

יואב גפני: אנחנו משקיעים בזה הרבה מאוד אנרגיה.

יואב גפני: המשימה השנייה היא לטפל בהיבטים של אכיפה ובהיבטים של ניקיון של השוק הזה וכו'.

יואב גפני: בהקשר הזה, בהיבטים של רישוי, אנחנו דיווחנו על כך בישיבה האחרונה של הוועדה שעסקה בזה, כי דיברנו על רישוי, ושימו לב למתח של הדיון שהיה בוועדה הזאת בישיבה הקודמת שלה לבין הישיבה הזאת.

יואב גפני: בישיבה הקודמת, בין השאר עלתה השאלה כלפינו כרגולטור: חבר'ה, מה קורה עם רישיונות?

יואב גפני: מה קורה עם רישיונות, למה אתם לא מנפיקים?

יואב גפני: ואנחנו אמרנו: חברים, אנחנו לא הולכים לתת רישיונות למי שהם עבריינים, וזה לוקח זמן, ויש לנו קושי, כי יש לנו קושי – ואני אומר את זה פה על השולחן – אנחנו מנסים לעבוד עם הגורמים האחרים, אנחנו יחידה ממשלתית.

יואב גפני: אין לי מידע ממקומות אחרים.

יואב גפני: אני יכול לקבל מידע מהמשטרה.

יואב גפני: אני יכול לקבל מידע מרשות המיסים.

יואב גפני: אני יכול לקבל מידע ממקומות אחרים.

יואב גפני: אנחנו לא יכולים להמציא את המידע.

יואב גפני: אנחנו פועלים עם מה שיש לנו, ואנחנו פועלים במתח הזה, מצד אחד להסדיר את השוק הזה ולתת רישיונות, ומן הצד האחר למנוע אפשרות שגורמים בלתי לגיטימיים יפעלו בשוק הזה, וברור לנו שהם תומכים בפשיעה ומהדהדים בעולמות שהם מעבר לעולמות הפיננסיים, ואנחנו עוצרים ככל שאנחנו יכולים לעצור, אבל בלי מידע אנחנו לא יכולים לעצור.

יואב גפני: מה יש לנו?

יואב גפני: יש לנו מידע מהמרשם הפלילי, זה הכול.

יואב גפני: הבעיה היא שמידע מהמרשם הפלילי הוא לא מספיק, כי לפעמים אדם שיושב בנש"מ עצמו הוא לא עבריין פלילי, אבל הוא גם פונקציה בלתי רלוונטית לחלוטין בתוך העולם הזה, כי הוא מופעל על ידי גורמים שהם גורמים עברייניים.

יואב גפני: אני כרשות לא יכול לדעת את זה, ולכן אני צריך מידע מגורמים אחרים, ומידע מגורמים אחרים זה מידע שלא זורם אלי בצורה חלקה, אני אומר את זה בצורה חלקה כפי שהייתי רוצה לפעול, כדי לקיים את שתי המשימות שלי, ואני אחראי לשתיהן במתח הזה.

יואב גפני: תשימו לב, אנחנו היינו לפני שבוע בדיון, שבו אנחנו - - -

רחל עזריה: נכון, זה דיון משלים.

יואב גפני: זה אומר שאנחנו במתח הזה מנסים לאזן, והפעם אנחנו עושים את זה כמיטב יכולתנו.

רחל עזריה: נכון, זה בעיניי דיון משלים של הדיון הקודם, כי בדיון הקודם הבנו שזו הבעיה.

רחל עזריה: ממי אתה צריך את המידע?

יואב גפני: כפי שאמרה פה לילך מהמשטרה קודם, מרגע שנכנס החוק לתוקפו, אנחנו והצוותים שלנו מנסים ליצור קשר עם כל הגורמים.

יואב גפני: המידע לא זורם אלינו בצורה כל כך פשוטה.

יואב גפני: אנחנו במצב שבו אנחנו מנסים עדיין לייצר את המנגנון הזה.

רחל עזריה: יש לך בעיה חוקית לקבל את המידע?

רחל עזריה: בעיה ניהולית?

יואב גפני: אני לא יודע אם יש לי בעיה חוקית, אבל אני יודע לומר את הדבר הבא - - -

רחל עזריה: יש תיקון בחוק שצריך לעשות, כדי שהמידע יזרום בצורה פשוטה יותר?

רחל עזריה: תחשוב על זה, אתה לא חייב לענות עכשיו.

יואב גפני: אני אומר פה מאוד בזהירות, שאני לא בטוח שעיקר העניין פה הוא המסגרת החוקית כמו המשאבים שצריך להקדיש לדבר הזה, המנגנונים השונים של המדינה שפועלים בהקשר הזה.

יואב גפני: לכן אני אומר שאנחנו כרשות רגולטורית, בסוף יש לנו את האחריות ואת התכליות, ואנחנו מנסים לקיים אותן.

יואב גפני: אני אומר את זה שוב, מכיוון שאנחנו ישבנו בשבוע שעבר ונתנו גם את נקודת המבט של האחריות שלנו כלפי השוק הזה, כי חשוב להסדיר אותו וחשוב לקיים אותו וחשוב לא לעצור כל רישיון שמגיע.

רחל עזריה: רק בגלל שאנחנו לא יודעים אם יש בעיה.

יואב גפני: אבל מן הצד האחר, אנחנו נמצאים גם בחלון הזדמנויות אמיתי שבו כשאנחנו לא נותנים רישיונות לפני שאנחנו יודעים שיש לגיטימיות מוחלטת מכל ההיבטים – וזה גם היבטים של Fit

רחל עזריה: כן, בימים האחרונים קיבלתי בשורות על עוד.

יואב גפני: מבחינה משאבית לשלול רישיונות זה אפקט שהוא מאוד מאוד מאוד לא פשוט.

רחל עזריה: זה יותר מאמץ.

יואב גפני: אבל אנחנו עושים את זה כי אנחנו מאמינים – ואני חייב להשלים שזה חשוב לנו גם כרגולטור, כי זה מקיים את התכליות, ואני יודע שזה קצת מחוץ לדיון הזה – שבלי קשר, העולם הזה שהולך ונבנה, נבנה גם כעולם לגיטימי וטוב עבור ציבור הצרכנים, שיאפשר לו תחרות וכו', והוא ייצר לגיטימיות.

רחל עזריה: כולנו משתמשים בשירותים האלה, זה חלק מהחיים שלנו.

רחל עזריה: אני אשאל אותך שוב, אם יש משהו חוקי שצריך לשנות, כי אם כן, נעשה את העבודה.

רחל עזריה: תחשבו על זה לדיון הבא.

חנין זועבי: פרקטיקה יותר.

רחל עזריה: גם משהו בחקיקה, זו שאלה אחת.

רחל עזריה: רב פקד לילך קמפר, את רצית להתייחס ואז משרד המשפטים.

לילך קמפר: אני רוצה לשוב ולחזק את דברי חברי מרשות שוק ההון, אני גם אמרתי את זה בפתח דבריי קודם לכן, שממש בימים אלה מתגבש מנגנון הסדרה של העברת המידע מהמשטרה לרשות שוק ההון.

לילך קמפר: הפיקוד הבכיר מעורב בתהליך, ואני מאמינה שממש בימים הקרובים אנחנו כבר נתחיל לפעול ולייצר תוצרים רלוונטיים לנושא.

יוסף ג'בארין: ועד עכשיו בכלל לא היתה העברת מידע?

לילך קמפר: היתה העברת מידע, אבל יש צורך בהרחבת המידע.

רחל עזריה: הכול קורה עכשיו.

עבד חסדייה: זה נעשה בצורה אד-הוק.

עבד חסדייה: זה לא שאנחנו לא מקבלים את המידע או שחסר שיתוף פעולה, אבל אין מנגנון מוסדר, אין נוהל עבודה מוסדר שאומר מתי מעבירים מידע, איזה מידע מעבירים, באיזה היקף.

עבד חסדייה: אנחנו מנסים לייצר נוהל עבודה מסודר, שלפיו אנחנו עובדים ביחד כדי לטפל בבעיה הזאת.

יוסף ג'בארין: ועכשיו יש החלטה לגבש נוהל ולפעול.

רחל עזריה: תוך כמה זמן אתם חושבים שזה יקרה?

לילך קמפר: ממש בימים אלה התקבלה ההחלטה.

רחל עזריה: ממש בימים אלה.

רחל עזריה: אז אנחנו נקבע דיון המשך לעוד שבועיים, ואתם תוכלו לבוא ולעדכן.

יוסף ג'בארין: זה מתקשר בין השאר גם לתיקים שנפתחו במשטרה?

לילך קמפר: לא, זה קשור בחוק החדש – דורש רישוי לעומת רישום, אנחנו נדרשנו על ידי רשות שוק ההון לספק מידע רחב יותר מהמידע שסופק עד היום, וכדי לספק מידע רחב יותר, זה דורש מנגנון מאחר ויש כאן עניין תפעולי.

רחל עזריה: כל הנש"מים צריכים לעבור עכשיו תהליך של רישוי.

רחל עזריה: תהליך הרישוי זה ההזדמנות לעשות את ההבחנה.

יוסף ג'בארין: בגלל החוק, לא מצביעים על צורך - - -

רחל עזריה: לא, זה הכול בחוק.

עאידה תומא סלימאן: קודם כל, אני חושבת שזה צעד מאוד חיוני ומשמעותי כדי לקבל מידע יותר רחב מאשר מידע נקודתי, כאשר צצה איזושהי בעיה עם מישהו ספציפי.

עאידה תומא סלימאן: אני מאוד מקווה, שהעניין הוא יותר screening לכל המידע, לתיאום ולסנכרון המידע שקיים גם במשטרה וגם אצלכם.

עאידה תומא סלימאן: אני הבנתי שיש לכם כוח חדש או המחלקה שתפסה את השם הלבנת הון ומאבק בטרור.

רחל עזריה: במימון.

עאידה תומא סלימאן: במימון טרור.

רחל עזריה: את רוצה שיהיה הלבנת הון, מימון, טרור ופשיעה?

רחל עזריה: אני הבנתי אותך.

עאידה תומא סלימאן: זה לא רק עניין של טרמינולוגיה, אלא זה מחייב קשר בתוך המערכות המשטרתיות בצורה אחרת, כי זה מחייב גם מידע שקשור לפשיעה באופן כללי, ולא רק בנקודה ספציפית, ועל זה אני מדברת.

עאידה תומא סלימאן: זה מחייב תיאום עם מחלקות או כוחות אחרים בתוך המשטרה, לכן אני מעלה את הנקודה הזאת.

עאידה תומא סלימאן: זה לא עניין רק לתאם את המידע בין המשטרה לבין רשות שוק ההון, אלא גם לחייב תיאום פנימי בין מערכות שונות בתוך המשטרה, כדי להזרים את המידע על אנשים שמעורבים אולי רק בסחר בנשק או סוג אחר של פשיעה שיכולה להיות קשורה.

לילך קמפר: שלא יובן לא נכון, נכון להיום אנחנו עובדים בשיתוף פעולה עם רשות שוק ההון.

לילך קמפר: בחקירות שמתנהלות בימים אלו ממש נעשים שיתופי פעולה ורשות שוק ההון מעורבת.

לילך קמפר: ההתייחסות שלי היתה לגבי תהליכי המניעה, שאנחנו מנסים למנוע כניסתם של גורמים.

לילך קמפר: לצורך העניין, יש צורך בהעברת מידע, ועל הרקע הזה מוקם אותו מנגנון כדי לאפשר העברת מידע רחב יותר מהמידע שעד היום סופק לרשות.

מאיה לדרמן: קודם כל, אני רוצה לתת איזושהי מסגרת – ציינו פה את כוח המשימה – אז מבחינת המסגרת שכוח המשימה עובד בו היא מסגרת שכבר הותוותה בשנת 2006.

מאיה לדרמן: יש החלטת ממשלה למאבק בפשיעה חמורה ומאורגנת ותוצריה, שמכוח אותה החלטת ממשלה כשזיהו את הבעייתיות של ארגוני פשיעה, באותה החלטת ממשלה הוחלט להקים כמה מנגנונים שמבססים את שיתוף הפעולה בין הרשויות למאבק בפשיעה החמורה.

מאיה לדרמן: הוקם צוות העל שמורכב ממפכ"ל משטרה והיועץ המשפטי לממשלה, ראש רשות המיסים, ראש רשות ניירות ערך.

חנין זועבי: זה לפי החוק החדש או שזה לא קשור?

מאיה לדרמן: לא, אני מדברת על החלטת ממשלה למאבק בפשיעה חמורה ומאורגנת מ-2006, ומאז אותן ועדות פועלות.

חנין זועבי: מ-2006 עלתה הפשיעה.

מאיה לדרמן: תני לי להתייחס, אני מנסה לתת פה איזושהי מסגרת.

מאיה לדרמן: כאמור, ראשי רשויות האכיפה יושבים בצוות העל ויש ועדה מתמדת.

מאיה לדרמן: ועדה מתמדת היא זו שהחליטה להקים כוחות משימה, ויש כוחות משימה לא רק לנש"מים, אלא למגוון תופעות פשיעה שזוהו, שהן גורמי סיכון מחוללי פשיעה.

מאיה לדרמן: כוח המשימה הזה הוקם אחרי שזיהו את הסיכון לנותני שירותי מטבע.

מאיה לדרמן: בסוף 2017 פרסמנו הערכת סיכונים, סקר סיכונים לאומי בתחום הלבנת הון ובמימון טרור.

מאיה לדרמן: סקר הסיכונים הזה נערך אחרי עבודה של שנתיים בשיתוף כל הרשויות, באישור היועץ המשפטי לממשלה, שמיפה את הסיכונים בתחום הלבנת הון ומימון טרור.

מאיה לדרמן: אחד הממצאים היה שהסקטור של נותני שירותי מטבע מהווה מחולל פשיעה משמעותי ומהווה סיכון להלבנת הון ומימון טרור.

מאיה לדרמן: גם במימון טרור ראינו שם נש"מים שהיו מעורבים לצערנו.

מאיה לדרמן: בעקבות סקר הסיכונים – נוסח פומבי שלו פורסם, נוסח מלא קיים בידי הרשויות – נוסחה תכנית פעולה.

מאיה לדרמן: תכנית הפעולה אושרה גם בצוות העל, על ידי היועץ המשפטי לממשלה, המפכ"ל וכמו שאמרתי כל ראשי רשויות האכיפה.

מאיה לדרמן: אחד הנושאים העיקריים שתועדפו שם לביצוע מידי, זאת אומרת תכנית פעולה בתעדוף גבוה, זה תחום הנש"מים.

מאיה לדרמן: אופיינו שם מספר פעולות שצריך לבצע כדי למנוע פשיעה.

מאיה לדרמן: חשוב לציין שאנחנו מדברים על שוק גדול.

מאיה לדרמן: סיכון הנש"מים שזוהה בעצם מבוסס גם על היקף השוק מספרית, גם על זה שקיימים בו מאות נותני שירותי מטבע שפועלים ללא רישוי.

מאיה לדרמן: על היקף הכספי, מחזור הפעילות שבזמנו זוהה בהיקף של 150 מיליארד שקלים, היקף הרגולציה שהיתה, אני יכולה להגיד שבין 2013 ל-2016 מספר פעולות הפיקוח הרגולטורי שנעשו היה של עשרות ועדות עיצומים.

מאיה לדרמן: ההליך המנהלי שמטיל עיצומים כספיים על מי שלא מציית לחובות איסור הלבנת הון היה יחסית מזערי לטעמנו.

מאיה לדרמן: לצד כל זה, אני חייבת לציין שבשנים האחרונות יש עלייה דרמטית – אנחנו רואים את זה ברשות לאיסור הלבנת הון, אנחנו אלה שמקבלים את הדיווחים מנותני שירותי מטבע – אנחנו רואים באמת עלייה דרמטית גם ברמת הציות.

מאיה לדרמן: זאת אומרת, הרבה יותר נותני שירותי מטבע מדווחים לרשות מבחינת אחוזים, וגם היקף הדיווחים והאיכות שלהם עולים בצורה משמעותית, ולא אחת מידע שקיבלנו מנותני שירותי מטבע משמש את הרשות ואת רשויות האכיפה לצורך זיהוי תופעות פשיעה.

מאיה לדרמן: לא תמיד נותני שירותי מטבע הם מחולל הפשיעה.

מאיה לדרמן: לא תמיד הם שותפים ולוקחים חלק, ובמקרים האלה שזוהה, באמת הוגשו נגדם כתבי אישום, אבל במקרים רבים נותני שירותי מטבע פשוט מנוצלים לרעה, ואנחנו רואים את זה בדיווחים, כי נותן שירותי מטבע מדווח על המקרים האלה ובסופו של דבר מסייע.

מאיה לדרמן: בשנת 2016 12% מהמידע שהרשות העבירה למשטרה – אנחנו מעבירים מידע מודיעיני לרשויות האכיפה – 12% מהכתבות המודיעיניות שאנחנו העברנו למשטרה עסקו בנותני שירותי מטבע.

מאיה לדרמן: הרשות, כאמור, היא חברה בכוח המשימה, וגם כדי להעלות את רמת הציות של הסקטור, בשנים האחרונות נערכו עשרות סמינרים וכנסים, בשיתוף עם משרד האוצר, כדי להסביר את החובות לחברים בסקטור.

מאיה לדרמן: לצד זה נעשות פעולות מבחינתנו, יחד עם רשות שוק ההון ועם המשטרה, לסייע גם בפעילות האכיפה וגם בפעילות הרגולציה.

מאיה לדרמן: אנחנו העברנו כתבות למשטרה ביחס לנותני שירותי מטבע ספציפיים, שאנחנו זיהינו על סמך דיווחים, שהגיעו אפילו מגורמים אחרים, או נש"מים שמבצעים פעילות של נותני שירותי מטבע ולא היו רשומים, או נותני שירותי מטבע שלא דיווחו מעולם לרשות ואנחנו מזהים, על סמך דיווחים של גורמים אחרים, שיש להם פעילות פיננסית שכן היתה צריכה להיות מדווחת; לצד זאת, מידע שאנחנו העברנו, גם רשימה למשטרה שהעבירה את הרשימה הזאת לרשות שוק ההון לגבי נותני שירותי מטבע, שהיו בעינינו חשודים ושיש לבדוק אותם ברמה הרגולטורית, זאת אומרת מעבר לפעילות החקירה.

מאיה לדרמן: אני יודעת שהמשטרה בודקת את הנש"מים שאנחנו בדקנו בפן הפלילי.

מאיה לדרמן: הרגולטור יכול ללכת ולפעול בפן המנהלי.

מאיה לדרמן: לנו יש סמכות בחוק איסור הלבנת הון להעביר את זה גם למשטרה.

מאיה לדרמן: תיקון אחרון מינואר מאפשר לנו להעביר ישירות גם לרגולטור ולא רק דרך המשטרה.

מאיה לדרמן: אנחנו בימים אלה, מול רשות שוק ההון, גם בוחנים איך אנחנו יכולים להעביר להם מידע לצורך בחינת רישיונות, כי אין לנו סמכות כזאת מפורשת בחוק.

מאיה לדרמן: אנחנו נצטרך למצוא את הדרכים לשתף פעולה גם בהיבט של בדיקת רישיונות.

חנין זועבי: יש לנו הצבעה בשתיים בוועדה אחרת.

רחל עזריה: בסדר.

רחל עזריה: תודה.

שרון פרידמן: אני מפרקליטות המדינה, ואני מרכז את כל הנושא של תקיפה או אכיפה כלכלית בפרקליטות המדינה.

שרון פרידמן: אני רוצה לומר משפט אחד לגבי הזיקה הכללית ששמענו פה, שקשרתם פה בין פשע לבין כסף, ואחר כך לרדת לרזולוציה של הנש"מים.

שרון פרידמן: לגבי הזיקה או הקשר הזה שנשמע פה באולם, אני מאוד שמח לשמוע את זה, יש קשר הדוק בין – אני לא מדבר על נש"מים כרגע, אלא בכלל – פעילותם של ארגוני פשיעה; וכשאני אומר ארגון פשיעה זה לאו דווקא ארגון ברור ומוכרז, כי 90% מהפשיעה, המניע שלה הוא כלכלי.

שרון פרידמן: לא נתקלנו בארגון פשיעה שהוא מלכ"ר עדיין.

שרון פרידמן: ..

שרון פרידמן: זה לגבי הזיקה הפלילית בכלל.

שרון פרידמן: כל גופי האכיפה ידוע לי, בפרט במשטרה, רשות המיסים, בפרקליטות, משקיעים הרבה מאוד משאבים גם בהכשרה וגם באכיפה של פעילות כנגד, מה שאנחנו קוראים "כיסו של העבריין".

שרון פרידמן: לגבי הנש"מים, אני חלילה לא רוצה להטיל דופי בציבור שלם.

שרון פרידמן: אנחנו גם מכירים בצורך של קיומם של אותם גופים פיננסיים, כדי להוות תחרות, שהציבור ייהנה מזה.

שרון פרידמן: יחד עם זאת, אני חייב לומר שאני כמעט מכיר את כל התיקים הגדולים, המשמעותיים, שעוסקים בפשיעה כלכלית שהגיעו לכתבי אישום או בליווי חקירה אינטנסיבי, וכמעט ואין תיק שבצומת כלשהי לא היה מעורב נש"מ.

שרון פרידמן: המשפט לומר שלרוב הוא מנוצל, אני לא יכול לעמוד מאחוריו.

שרון פרידמן: בחלק מהמקרים יש הרבה מאוד כתבי אישום כנגד נש"מים, כמובן זה לא כולל את כל הציבור, זה כולל את הספקטרום המאוד צר שאני רואה לנגד עיניי, כשאני מלווה את התיקים האלה.

שרון פרידמן: לא במקרה הוקם כוח משימה כזה, ולא במקרה היועץ המשפטי לממשלה באמצעות ועדת העל מיקד בתעדוף את הטיפול בנש"מים.

שרון פרידמן: כמובן, מטבע הדברים, היה לזה בסיס, גם מודיעיני, גם פרקטי וגם כמו שאמרתי, בתיקים שמעורב בהם כסף רב, אני מדבר על קשת רחבה מאוד מאוד בלי להזכיר שמות של עבירות, החל מהעבירות הקשות הפליליות הקלאסיות, זאת אומרת סחיטה, רצח, גניבה וכיוצא בזה, עד לעבירות הצווארון הלבן, מרמה, שוחד וכיוצא בזה.

שרון פרידמן: בכל צומת כזה כשמדובר בכספים רבים, ראינו שכספים זולגים מהבנקים לעבר נותני שירותי מטבע, ושם התנהלו פעולות, או שיש ראיות לפלילי או שיש ראיות למשהו שמצדיק ועדת עיצומים, אבל אנחנו רואים את זה יותר ויותר.

שרון פרידמן: ככל שהפיקוח על הבנקים הלך והתהדק – ואני חייב לומר שהפיקוח על הבנקים הוא - -

רחל עזריה: - - הוא מאוד מהודק היום.

שרון פרידמן: מהניסיון המועט שיש לי, מהקשרים שאני מקיים עם אנשי הבנקים וממה שאני רואה בתיקים, הפיקוח הוא הדוק יחסית, מקבלים שם הרבה מאוד שיתוף פעולה, אז כמובן שהזליגה גברה לעבר כלים אחרים להנעת כספים.

שרון פרידמן: מהתיקים שאני ראיתי – כיוון שהנושא של המגזרים עלה פה, אני חייב להגיד שיש פריסה; ראיתי גם מהמגזר הערבי, גם ממגזרים אחרים וגם מהמגזר הכללי.

שרון פרידמן: לא ראיתי התמקדות דווקא במגזר הערבי, למרות שבהחלט קיים שם, וגם יש תיקים כנגד נש"מים ערביים.

שרון פרידמן: יש שם גם נושא של מימון טרור שנתקלנו בנש"מים, זה לא רק הלבנת הון.

שרון פרידמן: אני מזכיר שהרשות לאיסור הלבנת הון זה הרשות לאיסור הלבנת הון ומימון טרור.

שרון פרידמן: גם הנושא של מימון טרור הגיע לפתחם של הנש"מים, ובהחלט אני מברך מאוד על הדיון הזה ושאתם לוקחים את המושכות לידיכם.

שרון פרידמן: אני רק רוצה להגיד, שדווקא על הרקע הזה אני חייב להתריע פה על מצב שמבחינת רשויות האכיפה הוא פרובלמטי מאוד.

שרון פרידמן: כמו שאני רואה, בסעיף 111 לחוק החדש, ביוני השנה כל התחום של הלבנת הון ומימון טרור כנושא שחל על נש"מים פוקע.

שרון פרידמן: לא רק שאנחנו לא מתקדמים, אנחנו ברגרסיה.

שרון פרידמן: ומצד שני, יהיו חודשים רבים, כמו שאני מבין, שלא יחול עליהם - - -

רחל עזריה: בזה פתחתי את הדיון.

רחל עזריה: הפתרון שמצאנו זה הצעת חוק פרטית שהגשתי, עברה ועדת שרים, מחר היא עוברת בטרומית.

רחל עזריה: בוועדה אני מתכוונת לתקתק את זה, יש לנו עוד שבועיים, שלושה שנצטרך לייצר איזשהו פתרון תפר שמשרד המשפטים ורשות שוק ההון עובדים עליו.

שרון פרידמן: אז אני מחזק את ידיכם, אני רק רוצה להצביע על כך שמבחינתנו זאת בהחלט לא התקדמות, זו רגרסיה לא פשוטה, כי גם אם כל מאמצי האכיפה יישאו פרי, אם לא חל עליהם המשטר הנורמטיבי, אין מה לעשות, אין לי מה לעשות, אני נטול כלים.

שרון פרידמן: תודה.

רחל עזריה: תודה.

רחל עזריה: אני רוצה לשמוע את נציגי הנש"מים.

רחל עזריה: קודם כל, אני חייבת לומר כל הכבוד, היה דיון לא פשוט, אבל אני חושבת שהוא חשוב מאוד, כי ברור לי שזו פריצת דרך, שבלעדיה יהיו כל הזמן את כל האתגרים עם הבנקים.

משה בן יעקב: אני ראש תחום רגולציה באיגוד נותני שירותים פיננסיים, ולא נותני שירותי מטבע, כי זה כבר לא קיים.

משה בן יעקב: אנחנו רוצים לעמוד על עניין הדקויות ועל ההבחנה שלא נעשית אצל אף אחד מהגורמים שיושבים סביב השולחן, כי זה משהו שפוגע בנו קשות בכל עניין הסטיגמה שיש על הענף, וגם הטיפול והניקיון שצריך להתבצע בענף, ואני אסביר.

רחל עזריה: נכון.

משה בן יעקב: ואני אסביר.

משה בן יעקב: גם כשנציגי משרד המשפטים אומרים ש-12% מהתיקים שהם העבירו נגעו בנותני שירותים פיננסיים או נותני שירותי מטבע לשעבר, והם אומרים שחלקם רשומים וחלקם לא, וגם פרקליטות המדינה שמדברת על כמות מספרית, ולא אומרת אם כולם רשומים, וכשחברי הכנסת הערבים אומרים על פשיעה במגזר הערבי ורוצים להחיל את זה על נותני שירותי מטבע לשעבר, ולא אומרים אם מדובר בנותני שירותי מטבע רשומים – אנחנו לא חלק מנותני שירותי מטבע, זה לא איזה שם כללי לכל מי שנותן אשראי.

משה בן יעקב: אנחנו נותני שירותים פיננסיים.

משה בן יעקב: אנחנו כרגע מחזיקים באישור עיסוק זמני, בהמשך יהיה לנו רישיון, זה כובע בפני עצמו.

משה בן יעקב: יש המון המון גופים פליליים שנותנים אשראי, אין להם רישיון.

משה בן יעקב: מי שיש לו רישיון ומבצע עבירות, אין בעיה, אנחנו בעד, תתפסו אותם, תעיפו אותם מהענף, הם מפריעים לנו לעבוד.

משה בן יעקב: מי שעבריין ואין לו גם רישיון, תפסיקו לקרוא לו נותן שירותים פיננסיים, כי גם בשיח ביניכם זה יוצר מעין סטיגמה כזאת, ואני לא מקנא ברשות שוק ההון, שמגיעה וצריכה להתמודד עם סטיגמה כזאת.

משה בן יעקב: היא לא מבינה למה היא לא מוצאת בעיות בבקשות לרישיון.

משה בן יעקב: היא לא מנפיקה רישיון, כי היא חוששת שהיא מפספסת משהו.

משה בן יעקב: יכול להיות שגם הם לא מפספסים שום דבר ומי שהגיש בקשה הוא טהור, ובגלל הסטיגמה הזאת ובגלל שהשיח הוא כל הזמן באופן כללי נגד נותני שירותים פיננסיים, הם לא יכולים להתקדם.

משה בן יעקב: אני מבין את החשש הזה, וצריך לפתור את זה.

רחל עזריה: נכון, ואני חושבת שבאמת הדיון הזה משלים את הדיון הקודם, כי הבנו בדיון הקודם, שאם אנחנו לא נעשה את כל ההבחנות האלה, נמשיך לזוז עם מעט מאוד רישיונות ואנחנו לא מצליחים להתקדם ולא ברור מה הכללים.

רחל עזריה: אני גם אגיד שמאוד חשובה ההבחנה וגם הניקיון שעשית, כי אתם עסקים חשובים מאוד.

רחל עזריה: בעיניי, דווקא ישיבה כזו עושה את הסדר ומאפשרת לכם לעשות את זה.

משה בן יעקב: אז אנחנו מהצד שלנו רואים תופעה, שאני לא בטוח שבצד השני רואים אותה.

משה בן יעקב: יש המון המון גופים, גם כאלה עם רישיון, שאנחנו חושבים שהם דווקא התפוחים הרקובים.

משה בן יעקב: הם הבינו את תהליך ההסדרה הזה, הבינו את המשמעות, הבינו את המסננת הקפדנית שהחוק התיר לרשות שוק ההון לקבלת רישיון, והם לא הגישו בכלל בקשה.

משה בן יעקב: יש מאות כאלה שכבר לא נמצאים בענף, או לא ממשיכים בענף, ואנחנו מכירים אותם מהשוק.

רחל עזריה: הם כאילו פעילים, אבל הם לא הגישו בקשה?

משה בן יעקב: חלקם ימשיכו להיות פעילים ויהפכו להיות, כביכול, עבריינים, ואנחנו מבקשים מהמשטרה לטפל בהם.

משה בן יעקב: חלקם יעזבו את הענף, מבינים גם שהמשמעות הפלילית של זה כבר לא כדאית, והם עוזבים.

רחל עזריה: שהמסננת הזו היא משמעותית.

משה בן יעקב: אז אני רוצה להגיד למר יואב גפני – תעשו את כל הבדיקות שאתם צריכים, תיעזרו בנו גם אם אתם צריכים, אבל לא בטוח שאתם מפספסים משהו.

משה בן יעקב: יכול להיות שרוב הבקשות שהוגשו לכם הן בקשות של אנשים טהורים וטובים, שרוצים בסך הכול לעבוד.

ניר הירשמן: אנחנו שלא נמצאים כאן בכל הדיונים, אנחנו עוקבים אחר אתר האינטרנט.

ניר הירשמן: באתר האינטרנט היה כתוב שזה דיון מעקב.

ניר הירשמן: אנחנו נזעקנו כשראינו את ההארכה, אז בגלל זה הגענו לכאן.

ניר הירשמן: אני חושב שאולי חשוב להדגיש בעתיד את נושא הדיון, כי הנושא שאנחנו רצינו להעלות הוא קצת שונה.

ניר הירשמן: נוצרה בעיה מהותית לגבי נושא ההארכה של החוק.

רחל עזריה: אנחנו מדברים על אותו דבר, נכון?

רחל עזריה: זה מה שפתחתי את הדיון, אני לא מפספסת משהו, על הצו?

ניר הירשמן: אנחנו טוענים שהעובדה שמאריכים כרגע, יוצרת בעיה לקהילת הקריפטו בישראל.

ניר הירשמן: אם את רוצה, אני מוכן להסביר.

רחל עזריה: עוד נדבר, עוד נעשה את זה בדיון הבא, אני אשמח לשמוע.

רחל עזריה: אנחנו כרגע נותנים פתרון נקודתי, אבל אם צריך לעשות עבודה על זה – בוא נראה מה צריך, בסדר?

ניר הירשמן: הפתרון הנקודתי הזה יוצר בעיה מאוד רצינית לקהילה מאוד גדולה.

ניר הירשמן: אני רואה שאין הרבה זמן לדיון.

רחל עזריה: קודם כל, תכתוב לוועדה את הפרטים, נקרא אותם, ואם צריך, ניפגש ונמשיך משם.

רחל עזריה: זאב מימון?

זאב מימון: אני מוותר.

מיכה אבני: בדיון הקודם, המפקחת על הבנקים דיברה איך היא עושה סדר בהתנהלות של הבנקים מול נותני שירותי מטבע, נותני שירותים פיננסיים ואשראי וכו'.

מיכה אבני: במקום לבוא בשיטה שהיא תוציא הנחיות ברורות איך הבנקים צריכים לדרג ולבקר נותני שירותים פיננסיים ונותני שירותי אשראי, היא הוציאה מכתב כללי שבו אמרה לכל אחד שייצר מדיניות לפי ראות עיניו, בהמשך למה שכבר קיים בבנקים, שלכל אחד יש מדיניות לניהול הסיכון הזה.

מיכה אבני: השבוע נתקלתי במקרה אצלנו בדיון עם אחד הבנקים באיזו בקשה הזויה, ואמרתי להם: מאיפה זה הגיע?

מיכה אבני: ואמרו לי: זה הגיע מהמדיניות שלנו.

מיכה אבני: אמרתי: אולי אתם יכולים להעביר לי העתק של המדיניות, שאני אבין איך אתם מדרגים, מה הקריטריונים ומה שיטות הבקרה.

מיכה אבני: אמרו לי שזה סוד.

מיכה אבני: אחרי זה פניתי לעוד בנק, אמרו לי: לא, המדיניות הזאת סודית.

מיכה אבני: מה שאני רוצה להציע לוועדה זה לבקש מהמפקחת על הבנקים, שהיא תמציא לוועדה ותהפוך את המדיניות של כל אחד ואחד מהבנקים לשקופה, כדי שנוכל לבחון אותה ולראות אם היא סבירה או לא.

מיכה אבני: ואם לא תיענה לזה, שהוועדה תיצור תקנות לחוק, שיחייבו אותם לעשות דבר כזה.

רחל עזריה: בסדר, אנחנו נתחיל את התהליך הזה, אנחנו נבדוק את זה בהחלט.

איתי ברכה: הערתי בפעם הקודמת בוועדה על נושא רשות המיסים.

רחל עזריה: נכון, על המיסוי.

איתי ברכה: אז אני אנצל את זה שדווקא יש פה נציג של רשות המיסים, אולי בכובע קצת אחר, אבל דיברנו על זה שהרבה מאוד בעיות שמעלות חברות הפינטק ובכלל כל האיגודים השונים מגיעים להתנהלות מול הבנקים.

איתי ברכה: אנחנו היום רוצים לפתור את הבעיה של איסור הלבנת הון, אבל עדיין אנחנו לא מדברים בכלל על סוגיות המיסוי, שהבנקים מתמודדים איתם, שהחברות מתמודדות איתן, ויש פה איזושהי פער עצום בין רשות המיסים, שכרגע עוד לא נותנת איזה שהן החלטות משמעותיות, או בוא נגיד החלטות רוחביות לגבי הסקטורים האלה, אלא אומרת: תפנו בצורה פרטנית על כל מקרה לגופו.

איתי ברכה: החלטות מיסוי לוקחות שישה, שבעה, 10 חודשים, ובינתיים - - -

רחל עזריה: אתה תוכל להעביר לנו את זה גם בכתב?

רחל עזריה: ואז נעבוד על זה מולכם ברשות המיסים, ונראה איך מסדירים את זה.

בועז פינברג: אני מייצג מספר גופים שעוסקים במתן שירותים פיננסיים, אגב לא אשראי.

בועז פינברג: אני רציתי להצטרף לנציגים של נותני השירות הפיננסי.

בועז פינברג: האופן שבו לוקחים את המברשת וצובעים בצורה מאוד גסה את כל הסקטור הזה, יוצר בעיה שהיא מנוגדת למה שיואב גפני מנסה לקדם ולמה שהחוק הזה מנסה לקדם.

רחל עזריה: כולנו רוצים לעשות, נכון.

בועז פינברג: אנחנו שמענו על בעיית המשאבים, שמענו על הבעיה של העברות המידע.

בועז פינברג: אחד הדברים שאני חושב שלא שמענו פה, ואחד הדברים הראשונים שאני חושב שחייבים לעשות פה זה לעשות הבחנות בין נותני שירותים פיננסיים שונים.

בועז פינברג: יש הבדל תהומי מכל בחינה שהיא – גם מבחינת הרגולציה של איסור הלבנת הון, גם מבחינת הסיכון ביחס לאדם שמה שהוא עושה זה נותן שירותי המרת מטבע לגורם שנותן שירותים של העברות כספים לחו"ל, או הגורם שנותן שירותים שהם בכלל עולם פינטקי לחלוטין של כרטיסי prepaid.

בועז פינברג: מה שאני הייתי מצפה ומקווה שהרשות תוכל לעשות ולקדם זה קודם כל לעשות התמחויות ספציפיות ולעשות רגולציה ספציפית ביחס לכל אחד מהשירותים האלה, כפי שנעשה במדינות אחרות בעולם המערבי, שמבינות שכל דבר כזה זה סוג אחר לחלוטין של פעילות.

בועז פינברג: אני חושב שבדרך הזאת ניתן יהיה להתחיל לפחות לשחרר את אותם גופים שלא צריכים לחכות כל כך הרבה זמן לרישיון, זאת אומרת: הם יודעים שהסיכון בעניינם הוא לא כל כך גבוה.

רחל עזריה: האמת שאני נוטה להסכים, אם יש לכם איך לעשות הבחנה כזאת.

יואב גפני: יש לנו בצד הרגולציה על התחומים השונים, הרבה מאוד סגמנטים של פעילות, יש לנו תכנית שממש התחלנו להוציא לפועל.

יואב גפני: לכל סגמנט כזה של פעילות, יש לנו באמת את נותני שירותי אשראי שזה עולם שעומד בפני עצמו, נותני שירותים בנכס פיננסי, שלתוכם נכנסים פינטקים, יש לנו את ה-P2P, יש גם נציגים פה היום, יש לנו את אגודות פיקדון ואשראי.

יואב גפני: כל סקטור כזה, אני דווקא לא כל כך לצבוע בתוך סקטורים פנימה כאלה גורמים שהם יותר חדשניים או אחרים, כי ההנחה שלנו זה מי שאנחנו מכניסים אותו לתוך הטרקלין, הוא לגיטימי.

יואב גפני: הוא לגיטימי ואנחנו רוצים שהוא יפעל, ואנחנו רוצים לתת לו את כל התנאים.

רחל עזריה: אנחנו כן דיברנו על Go-No-Go או משהו, ואני חושבת שגם האצתם את התהליך בשבועיים האחרונים.

קריאה: אבל גם הבנקים לא בהכרח מתייחסים לזה באותה צורה.

רחל עזריה: אני מציעה שאתם תחשבו על זה.

רחל עזריה: אנחנו לקראת סיום.

רחל עזריה: קודם כל, אני מודה על הישיבה' אני חושבת שהיתה ישיבה חשובה.

רחל עזריה: אנחנו נקיים ישיבת המשך ביום שני, ה-11 ביוני בשעה 12:30.

רחל עזריה: אנחנו העברנו הרבה שאלות ומידע שנבקש לקבל, ואנחנו באמת נלווה כדי להתקדם.

רחל עזריה: יש כמה דברים שמאוד חשוב לומר.

רחל עזריה: הסיבה שהחוק עבר והסיבה שאנחנו ממשיכים את המעקב זה שנותני השירותים הפיננסיים הם מאוד מאוד חשובים לנו – גם כולנו משתמשים בהם; הם גם חשובים למשק; והם גם חשובים ליצירת תחרות, ולכן הדיונים האלה גם מתנהלים כל הזמן.

רחל עזריה: אחד הדברים שעלו בדיון הקודם – וזה מה שפתחתי ואמרתי – זה שאנחנו מבינים שיש לנו בעיה, שבגלל שיש חברות פחות לגיטימיות או לא לגיטימיות, הן בעצם צובעות את כולן, ולכן גם רשות שוק ההון פנו אלי ואמרו:

רחל עזריה: אנחנו לא מצליחים להוציא את הרישיונות בקצב שהיינו רוצים להוציא, בגלל שההגדרות לא מספיק ברורות, ואין לנו את המידע המלא וכו'.

רחל עזריה: אמרנו שנקיים את הדיון, כי ברגע שהמידע יועבר בצורה טובה יותר, ברור לי שגם הקצב יואץ, וזה אינטרס של כולם.

רחל עזריה: במקביל גם פנו אלי חברי הכנסת הערבים מהרשימה המשותפת והעלו בעיה מאוד כאובה, ששוב מתחברת לאותו דבר: המטרה שלנו היא לייצר את ההבחנה הברורה בין נותני השירותים הפיננסיים, שאנחנו מעוניינים לעזור להם ולקדם אותם, ואנחנו יודעים שהם מועילים למשק הישראלי, לבין אלה שכאילו נדבקים, אני מרגישה שהם נדבקים לתוך האירוע, שלגביהם אנחנו צריכים שהמשטרה, רשות המיסים, הפרקליטות וכל מי שצריך יטפלו.

רחל עזריה: אנחנו נמשיך את הדיון הבא.

רחל עזריה: העלו פה את שמה של סמר חטיב זיכרונה לברכה, שבאמת נרצחה בעניין פלילי שנטען שהוא קשור.

רחל עזריה: אני רוצה להביע את תנחומי.

רחל עזריה: אנחנו נקיים את הישיבה הבאה, בה אני מאוד מקווה שנגיע לפריצת דרך ונוכל לפתור את זה, להזיז את מי שלא צריך להיות ולהמשיך לעבוד עם מי שכן.

רחל עזריה: תודה רבה.